ลุ้น!กองอสังหาฯลักซ์ชัวรี่
ผู้ถือหน่วยอนุมัติผู้เช่าใหม่วันนี้บลจ.ทหารไทยมั่นใจได้ราคาดี
22 มิ.ย. 2555

ผู้ถือหน่วยอนุมัติผู้เช่าใหม่วันนี้บลจ.ทหารไทยมั่นใจได้ราคาดี
กองอสังหาฯ ลักซ์ชัวรี่ ลุ้นประชุมผู้ถือหน่วยวันนี้ หวังอนุมัติให้ “เอสแอลเอช” เช่าบริหาร บลจ.ทหารไทย มั่นใจได้ข้อเสนอดี มีโอกาสเติบโต
บริษัทหลักทรัพย์จัดการกองทุนรวม (บลจ.) ทหารไทย ในฐานะบริษัทจัดการของกองทุนรวมอสังหาริมทรัพย์ ลักซ์ชัวรี่ (LUXF) จัดประชุมผู้ถือหน่วยวันที่ 22 มิ.ย.นี้ เพื่อขออนุมัติให้บริษัท ซัสเทนเนเบิ้ล ลัคชัวรี ฮอสพิทัลลิตี (ไทยแลนด์) หรือเอสแอลเอช เช่าทรัพย์สินโรงแรมซิกซ์เซ้นส์ ยาวน้อย ซึ่งเอสแอลเอชเป็นผู้เสนอราคาและเงื่อนไขที่ดีที่สุด
บลจ.ทหารไทย ชี้แจงไว้ในหนังสือเชิญประชุมว่า โครงสร้างค่าเช่าจะมีทั้งค่าเช่าคงที่และค่าเช่าผันแปร โดยกองทุนจะได้รับรายได้ค่าเช่าคงที่ขั้นต่ำ 70 ล้านบาท ในช่วง 3 ปีแรก หลังจากนั้นค่าเช่าคงที่จะเติบโตปีละ 3%
นอกจากนี้ ยังมีค่าเช่าผันแปรในกรณีที่โรงแรมมีผลประกอบการที่ดีทำให้มีเงินเหลือมากกว่าเงินตั้งต้น จะมีการแบ่งผลประโยชน์ระหว่างกองทุนรวมและผู้เช่าในอัตรา 80 : 20 โดยเงินตั้งต้นที่กำหนดไว้จะเท่ากับ 70 ล้านบาท ในปีที่ 13, ปีที่ 46 เท่ากับ 90 ล้านบาท, ปีที่ 79 เท่ากับ 100 ล้านบาท และตั้งแต่ปีที่ 10 เป็นต้นไปจะปรับเพิ่มขึ้น 10% ในทุกๆ 3 ปี
ขณะที่กำหนดอายุสัญญาเช่าไว้ที่ 3 ปี โดยให้สิทธิผู้เช่าต่ออายุอีกครั้งละ 3 ปี ไปอีก 4 ครั้ง และให้สิทธิผู้เช่าบอกเลิกสัญญาเช่าก่อนกำหนด
บลจ.ทหารไทย ยังมีความเห็นว่า เอสแอลเอชจะสามารถดำเนินกิจการโรงแรมซิกซ์เซ้นส์ ยาวน้อย ได้อย่างมีประสิทธิภาพ เนื่องจากเอสแอลเอชเป็นบริษัทในเครือของ Pegasus Capital Advisors L.P. ที่บริหารกองทุนส่วนบุคคลลงทุนในธุรกิจขนาดกลางในอุตสาหกรรมต่างๆ โดยนอกจากเป็นผู้ลงทุนแล้วจะสร้างกลยุทธ์ทางธุรกิจให้กับกิจการที่เข้าไปลงทุนด้วย
“Pegasus Capital Advisors L.P. มีเงินลงทุนประมาณ 2,500 ล้านเหรียญสหรัฐ จึงอยู่ในสถานะที่จะสามารถช่วยเหลือทางการเงินให้แก่เอสแอลเอช เพื่อให้สามารถปฏิบัติตามสัญญาเช่าได้ และดำเนินกิจการได้อย่างมีประสิทธิภาพ” บลจ.ทหารไทย ชี้แจง 
พร้อมกันนี้ ในตอนท้ายของหนังสือเชิญประชุม บลจ.ทหารไทย ให้ความเห็นว่า “บริษัทจัดการมีความเห็น ณ วันที่ของหนังสือเชิญประชุมนี้ว่า ที่ประชุมผู้ถือหน่วยลงทุนของกองทุนรวมสมควรอนุมัติให้กองทุนรวมรับข้อเสนอ”
นายไพศาล ครุฑดำรงชัย รองกรรมการผู้จัดการฝ่ายที่ปรึกษาการลงทุน บลจ.ทหารไทย กล่าวว่า ไม่สามารถให้ความเห็นเกี่ยวกับการประชุมผู้ถือหน่วยได้ เนื่องจากเกรงว่าจะเป็นการชี้นำราคาหน่วยลงทุน ซึ่งเป็นหลักทรัพย์ในตลาดหลักทรัพย์ แต่กล่าวเพียงว่า หากผู้ถือหน่วยอนุมัติจะทำให้กองทุนกลับเข้าสู่ภาวะปกติ 
ทั้งนี้ ราคาหน่วยลงทุน กองทุนรวมอสังหาริมทรัพย์ ลักซ์ชัวรี่ ปรับเพิ่มขึ้นอย่างต่อเนื่องตั้งแต่ต้นปี โดยราคาปิดวันที่ 4 ม.ค. อยู่ที่ 4.50 บาทต่อหน่วย และมาปิดที่ 5.90 บาทต่อหน่วยในวันที่ 21 มิ.ย. 2555 
ขณะที่ข้อมูลจากสมาคมบริษัทจัดการลงทุน พบว่า ผลดำเนินงานย้อนหลังตั้งแต่ต้นปีจนถึงวันที่ 21 มิ.ย. 2555 กองทุนรวมอสังหาริมทรัพย์ ลักซ์ชัวรี่ ให้ผลตอบแทน 40.18%